
שיתוף פעולה של טייסת 10 עם טייסת 117 ח"א  ברמת דוד

לאחרונה נוצר קשר בין טייסת 10 לאנשי טייסת 117 (F-16 )  הנמצאת ברמת דוד, במטרה לפעול יחד בבית ספר במגדל העמק עם קבוצת ילדים בסיכון. טייסת 117 נרתמה לפעילות בתוך הקהילה ע"י ארז,  טייס  בן מגדל העמק, שהתחיל בפרויקט לפני מספר חודשים  וביקש מאתנו להשתלב ביוזמה.

לאחר שיחה עם דוד גורודצקי ואיתי נפגשנו עם אנשי הטייסת ומנהלי בתי הספר "גיורא יוספטל" במתקני הטייסת ברמת דוד,  לדיון בצורת השילוב של טייסת 10 בפרוייקט.

בדיון השתתפו: ארז, טייס בן מיגדל העמק    עמית, טייס, סגן מפקד הטייסת

טייסת 10 : אשר נחמיאס מנהל, חנוך אפלמן קצין הדרכה,  דוד גורודצקי מרכז אזור הצפון 

בית הספר : נעמי יאיר, מנהלת בה"ס גיורא יוספטל במגדל העמק , ראובן צמח , מדריך קבוצת הנערים,  שולמית מור, 

לאחר שהצגתי בפני הנוכחים את טייסת 10 ופעולותיה, נערך דיון.

ארחיב מעט על פרוייקט זה, בהיותו  יוצא דופן:

קבוצת הנערים מונה 20 משתתפים בני 11-12, כולם עם קשיים התנהגותיים קשים אולם גם עם יכולות אישיות גבוהות לא ממוצות.כל התלמידים משתתפי הקבוצה נדרשו לחתום על "חוזה השתתפות", שבו הם מתחייבים בכללים שונים הנובעים מהשתתפותם .

אחת לשבועיים נפגשת הקבוצה  עם אחד מהטייסים  אנשי 117 .מפגשים אלה כוללים שיחות בנושאי התמודדות מול אתגרים, נתונים ותכונות להצלחה,  סיפורים אישיים בעלי מאפיינים של התמודדות אישית בתנאים קשים, משחקי סימולציה, ניווט, תרגילי הישרדות ופעילות אתגרית, וכן ביקורים בטכנודע בחיפה .

כמו כן, אחת לשבועיים מקיימת הקבוצה פעילות פנים בית ספרית.

הוחלט, שטייסת 10 תשתלב במפגש  פעם בחודש בהתאם למתכונת חוגי התעופה המקובלת אצלנו. דוד גורודצקי קבל על עצמו את ניהול החוג ואנו מאחלים לו הצלחה.

ראוי לציין, שאנשי טייסת 117 ובכללם מפקד הטייסת שהופיע לדקות מספר מכירים את טייסת 10 מקריאה באתר האגודה וממה שסיפרנו להם עלינו, והרעיפו שבחים רבים על פעילותנו.

שיתוף פעולה זה יכול לשמש מודל לפעילות דומה נוספת, למשל באזור המרכז והדרום. 

בברכה ובהצלחה לכולנו

אשר נחמיאס

מנהל טייסת 10

